Sainte Clotilde

Sainte Clotilde fut eune princhesse burgonde qui devint la seconde muillier oû rei des Francs Clovis, devenant d'ainchin itout reine de Franchie. Ch'est sainte Clotilde qui convertit sen époux à la fei chrétienne.

 Vie 
Clotilde, file oû rei burgonde Chilpéric, fut duite pa' s'n onc'e Gondebaud après que ses deux gens furent occhis dans sen jeune âge. Ch'est Gondebaud, devenu rei de Burgondie, qui la dounit en mariage à Clovis, le nouviau rei des Francs qui était co' païen. Étant devenue mère, a' fit baptéyer sen premier éfant d'aveu' la toléranche putôt que l'assentiment de Clovis. Ch't éfant, qu'il appelît'ent Ingomer, étant venu à mouri' alors qu'i' portait co' les blanqués hardes de néophyte, Clovis s'en plainsit de vive vouéx à Clotilde, déprêchant à ma' su' la r'ligion de Clotilde et déclamant que la perdaison de leu' bésot 'tait eune r'venge de ses dieux païens cont'e le mépris que les chrétiens leur opposaient. À cha, Clotilde ne réponsit mot mais dit putôt : Je rends grâches oû Tout-Pûssant Créateu' de toutes coses, de cha qu'I' me trouvit mèche indêne pou' que je minsse oû monde eun éfant et que ch'ti-chi fût appelé à partagi' Sen Réyaume.

Mais qu'alle eût mins oû monde un second fieu, a' voulit de même qu'i' fût baptéyé, et nos appelit l'éfant Clodomir. Un jou' que Clodomi' doulait d'un ma', Clovis r'coumenchit jà à déprêchier en disant qu'il allait souffri' du même sort qu'Ingomé', mais les prières de Clotilde fît'ent effet et Clodomi' seurvéquit. Clotilde éshortait sen époux à délaissi' l'idolâtrie des dieux païens pou' se convertir à la vraie fei mais longtemps Clovis s'en tint à la superstition des dieux francs, jusqu'oû jou' que, adementiers qu'il combattait les Alamans à Tolbiac en Rhénanie, et adon' que s'n armèye coumenchait à pléyer, Clovis se souvint des conseux de Clotilde et implorit Jésus qu'I' li accordît de gagni'. Clotilde, pleine de jouée, vint oû-lé de li jusqu'à Reims, ayant seu cha qu'i' s'était passé. Saint Avit de Vienne et saint Rémi de Reims, deux évêques, duisît'ent Clovis dans s'n apprentissage de la r'ligion et couvînt'ent d'aveu' li de la date du 25 de déchemb'e pou' sen baptême, le jou' de la Nouel atandis que les baptêmes se faisaient putôt le jou' de Pâques. Nos ne counaît mèche de la date préchise du baptême, l'annèye 496 fut souvent prinse pou' la bouenne mais les r'cherches réchentes semblent putôt enditer la chelle de 499 (vei' l'artic'e su' chu sujet : baptême à Clovis).

Après la mort de Clovis, Clotilde s'ademeurit à Tours où a' passit le restant de ses jours oû-ras du tombé' de saint Martin, et passit sa vie ent'e bouennes œuv'es de carité et prière. Sen fieu Clodomir ayant 'té occhis à la guerre cont'e la Burgondie, alle duisit ses treis 'tits fieux, Thibaud, Gontaire et Cloud, qui fût'ent pus tard occhis pa' leurs onc'es Clotaire et Childéric. 

Quand a' rendit l'âme oû Bon Dieu, pleine de jours, sen corps fut aqueminé de Tours tant qu'à Paris d'aveuc eune prochession de chœurs laudant des psaumes. Les reis Clotaire et Childéric ses fieux l'ensevelîtrent oûprès de Clovis dans le santuaire de la basilique Saint-Pierre, ch'est-à-savei' la le Panthéon de Paris d'achteu'. Les mirac'es n'ayant brin mins longtemps à coumenchier amprès la mort de la sainte reine, sen corps fut bien tôt levé pour êt'e pléchi dans eune câsse et, mais que la gent de chu temps avait eune calamité, a' soulait faire prochession de la sainte. À la fin du XVIIIe sièc'e, l'impiété ayant gagni tant qu'oû gouvernement, des révolutiounaires voulît'ent profaner les saintes r'liques mais alles fût'ent soutraites à leu' folie. Cha n'est qu'amprès la fin de la Révolution que les r'liques peûtrent êt'e rendues à l'Église, alles vîntrent à êt'e pléchies dans l'église Saint-Leu-Saint-Gilles de Paris où alles sont cor achteu'.

C
C